**Tartalomjegyzék**

**A Zalakaros Város Önkormányzata Képviselőtestülete 2017. október 24-i ülésén hozott határozatokról**

Hat. száma Tartalom

**Nyílt:**

212/2017 Zárt ülés elrendelése

213/2017 Zalakaros Településrendezési eszközeinek módosítása

215/2017 Az önkormányzati hulladékgazdálkodási közfeladatról szóló
 önkormányzati rendelet felülvizsgálata

**Zárt:**

214/2017 Viridis-Pannonia Nonprofit Kft.-vel kötendő hulladékgazdálkodási
 közszolgáltatási szerződés jóváhagyása

**Interpelláció:**

**-**

**Képviselői kérdések, bejelentések:**

**-**

**Tájékoztató:**

**-**

**Kivonat:** A Zalakaros Város Önkormányzata Képviselőtestülete 2017. október 24-én megtartott ülésének jegyzőkönyvéből.

**Képviselőtestület 212/2017. (X.24.) számú határozata:**

Zalakaros Város Önkormányzat Képviselőtestülete elrendeli a meghívóban szereplő 1. számú napirendi pontból a Viridis-Pannonia Nonprofit Kft.-vel kötendő hulladékgazdálkodási közszolgáltatási szerződés jóváhagyása napirendi rész zárt ülés keretében történő megtárgyalását, figyelemmel az Mötv. 46. §. /2/ bekezdés c./ pontjára.

Kmft.

 Novák Ferenc s.k. Szabóné dr. Csányi Marianna s.k.

 Polgármester Jegyző

A kivonat hiteles.

Zalakaros 2017. december 15.

 Szabóné dr. Csányi Marianna

 Jegyző

**Kivonat:** A Zalakaros Város Önkormányzata Képviselőtestülete 2017. október 24-én megtartott ülésének jegyzőkönyvéből.

**Képviselőtestület 213/2017. (X.24.) számú határozata:**

Zalakaros Város Önkormányzat Képviselő-testülete a város településrendezési terveinek felülvizsgálatával kapcsolatos véleményezési eljárás lezárásaként a beérkezett véleményekről azok elfogadásáról vagy el nem fogadásáról az alábbiak szerint dönt:

Államigazgatási szervek véleményei:

Zala Megyei Kormányhivatal, Kormánymegbízotti Kabinet, Állami Főépítész

I.

Az alátámasztó munkarészekre vonatkozó észrevételek:

1. A partnerségi egyeztetésbe bevont partnerek közül a civil szervezetek részvételét mutatja be a véleményeket összesítő táblázat. Kérem a többi partner véleményének az ismertetését is szerepeltetni.

A véleményeket összesítő táblázatban a civil szervezetek felirat hibásan szerepelt, a záró dokumentációban javításra kerül „partnerségi egyeztetésben részt vevők” meghatározással. A táblázatban lévő felsorolásban található partnerek nem csak civilek, van köztük a tervezéssel érintett területen telephellyel rendelkező gazdálkodó szervezet, valamint egyház is, a partnerség rendjéről szóló határozat mellékletében felsorolt résztvevők körének megfelelően.

1. A kidolgozandó tartalmi elemeket a települési főépítész állapítja meg, mely feljegyzést a tervdokumentáció nem tartalmazza. A Kr. 1. és 3. melléklete szerinti tartalmi követelmények közül ki kell, hogy terjedjen a meglévőkön túl legalább az épített környezet és a védelmi, korlátozó elemek megalapozó vizsgálatára és alátámasztó javaslatára mindkét tervezési terület esetében; a természetvédelmi megalapozó vizsgálatra és alátámasztó javaslatra - különösen a zöldfelület és a védendő értékek tekintetében - a gyógyfürdő tervezési terület esetében; a parkolásra és a katasztrófavédelemre vonatkozó megalapozó vizsgálatra és alátámasztó javaslatra a Felsőhegyi tervezési terület esetében. Kérem mindezek pótlását.

A települési főépítész feljegyzése - mely a kidolgozandó tartalmi elemeket tartalmazza – a tervdokumentációból kimaradt, melynek pótlása megtörtént.

Az állami főépítész által pótlólag kért megalapozó és alátámasztó munkarészek kidolgozásának szükségességével az önkormányzat nem ért egyet, mivel a 2014-ben elfogadott megalapozó vizsgálat részletesen taglalja azokat, az épített környezet vizsgálatát, a védelmi és korlátozó elemeket. A gyógyfürdő esetében a helyi építési szabályzat kiegészítésre kerül a védett növényekre vonatkozó védelmi korlátozásokkal, de alátámasztó munkarészként, természetvédelmi megalapozó vizsgálat elkészítését az önkormányzat nem tartja szükségesnek, mivel a területen található védett értékek ismertek, a nemzeti parknál nyilvántartottak, fellelhetőségük ismertetését a tervdokumentáció tartalmazza a nemzeti park előzetes véleménye alapján.

A Felsőhegyi idegenforgalmi tervezési területen a parkolásra vonatkozóan az országos jogszabályok érvényesek, a parkolást telken belül kell majd megoldani, így az önkormányzat nem tartja szükségesnek parkolásra vonatkozóan megalapozó vizsgálat és alátámasztó munkarész elkészítését. A katasztrófavédelemmel kapcsolatos vizsgálat elkészítését sem tartja indokoltnak az önkormányzat, mivel azt a 2014-es megalapozó vizsgálat tartalmazta a teljes közigazgatási területre kiterjedően. Annak frissítése, aktualizálása nem szükséges.

1. Helytelenül állapítja meg a gyógyfürdő tervezési terület tekintetében azt, hogy a jelen eljárásban beépítésre szánt területté nyilvánítandó Má-12 övezet a Balaton Kiemelt Üdülőkörzet Területrendezési Tervének elfogadásáról és a Balatoni Területrendezési Szabályzat megállapításáról szóló 2000. évi CXII. tv. (továbbiakban. Btv.) U-1 települési terület övezetébe tartozik. Kérem felülvizsgálni és a megfelelő térségi övezeti besorolásnak való megfelelőséget vagy a települési terület övezet kiterjedésének változását bemutatni.

Az észrevételt az önkormányzat nem fogadja el, mivel a tervdokumentáció 6. fejezetében ismertetésre került a balatoni törvény területfelhasználási övezeteinek (U-1, U-2, M-1, M-2, E-1, E2) telekhatárokhoz igazított, pontosított lehatárolása. A tervlap ábrázolja tömör színes felületekkel a törvény által megállapított és lehatárolt övezeteket, míg e felületeken megjelenik másik színnel és felülettel az övezetek pontosított lehatárolása, melyet a tervezés során figyelembe kell venni. A tervlap tartalmazza az övezetek TEIR adatbázis szerinti adatát, a pontosított övezetek területi adatát és a két adat egymáshoz viszonyított arányát, mely szerint a strand tervezési területe az U-1 települési terület övezetének része.

1. A Btv. alapelve, hogy a települések településrendezési eszközeik készítésekor a természetvédelmi, tájesztétikai szempontokat, a történeti településszerkezetet, a táj és a település jellegét, valamint az építészeti hagyományokat vegyék figyelembe. Nem cél az egyes területfelhasználások és övezetek elaprózása, egy-egy telekre kiterjesztése. Az azonos karakterű egybefüggő területeken azonos területfelhasználás és övezet megállapítását tartjuk elfogadhatónak. Zalakaros város 2015-ben készült településrendezési eszközeiben is ezen elvek alapján jelölte ki a kertes mezőgazdasági, s a különleges beépítésre nem szánt pincesor övezetet. Mindkét övezet zártkert, melynek jellege megőrzendő a törvény célja szerint. A különleges pincesor övezete azért jött létre, hogy a mezőgazdasági tevékenység mellett vendéglátás és szálláshely szolgáltatás is lehetővé váljon amellett, hogy a telkek műveltek maradnak. Az új különleges üdülő övezet létrehozását szakmailag nem tartom indokoltnak, a kijelölést kifogásolom. Javaslom a meglévő övezetek megtartását és előírásaik felülvizsgálatát a magasabb szintű jogszabályok alapján, hogy van-e lehetőség olyan változtatásra, ami lehetővé tenné a tervezett beruházás megvalósítását.

A képviselő-testület az Állami Főépítész véleményét - miszerint Felsőhegyen a kertes mezőgazdasági övezetben és a különleges pincesor övezetének területén tervezett idegenforgalmi funkció a táj jellegét megváltoztatja, annak kialakítása a tájhasználattal ellentétes – nem fogadja el. A véleményezésre megküldött dokumentum ismerteti a tervezett hasznosítás jellegét, mely a táj használatát nem változtatja meg, továbbá a javasolt övezeti szabályozás biztosítékot jelent arra vonatkozóan, hogy a terület túlzott, tájidegen beépítése ne történhessen meg. A képviselő-testület korábbi döntésében támogatta a tulajdonosi szándékot, melyre vonatkozó döntését továbbra is fenntartja.

1. Az Országos Területrendezési Tervről szóló 2003. évi XXVI. tv. (továbbiakban: OTrT) előírásainak való megfeleltetést nem tartalmazza a tervdokumentáció, kérem pótolni.

Az észrevételt az önkormányzat elfogadja, a tervdokumentáció az országos előírásoknak való megfeleltetéssel kiegészítésre kerül. Ugyanakkor a képviselő-testület felveti annak kérdését, hogy e vizsgálat miért szükséges, amikor az OTrT. és a Btv egymással szinkronban lévő törvények. Ennek értelmében, ha a tervezett módosítás a Balatoni törvénynek megfelel, akkor az OTrT.-nek is meg kell, hogy feleljen.

1. A Btv. térségi területfelhasználási kategóriáinak való megfeleltetés számszerű adatainál a mezőgazdasági térség kiinduló adata nem a legutóbb hatályba lépett módosítás során keletkezett adat, kérem javítani.

Az észrevételt az önkormányzat elfogadja, a számszerű adat javításra kerül.

1. A Btv. E-1 övezete érinti a gyógyfürdő tervezési területet, kérem az övezet bemutatását és megfeleltetésének igazolását pótolni.

A 3. pontban részletezetteknek megfelelően a tervezési területet nem érinti az E-1 övezete. Az önkormányzat szerint a megfeleltetés igazolását nem szükséges pótolni.

II.

A településszerkezeti terv módosítására vonatkozó észrevételek:

1. A határozattervezetben a szövegezés javítását kérem, ugyanis nem a módosított településszerkezeti terv illetve módosított leírás kerül elfogadásra, hanem a településszerkezeti terv és a leírás módosítása.

Az észrevételt az önkormányzat elfogadja, a határozat tervezet módosításra kerül.

1. A biológiai aktivitás érték számítás eredménye fejezetben a táblázatban a gazdasági erdő tervezett mérete valószínűleg elírás következtében túl nagy. Kérem felülvizsgálni és az eredményt átszámolni. Felhívom figyelmét, hogy a biológiai aktivitás érték növekmény számszerű adatát a Kr. 16. § (8) és (9) bekezdésének megfelelően feltüntetni szíveskedjenek a növekmény későbbi felhasználhatósága érdekében.

A biológiai aktivitás érték számítása során a hatályos terv szerinti meglévő és tervezett területfelhasználásokat megkülönböztetjük, így a tervezett Eg adata nem a jelenlegi módosítás során keletkezik, hanem tartalmazza a hatályos tervben is tervezettként jelöl gazdasági erdőterületek adatát is, mértéke ezért olyan nagy. A táblázat pirossal jelöli a jelenlegi módosítás miatt változó adatokat.

Az észrevételt az önkormányzat részben elfogadja, a biológiai aktivitás érték növekmény számszerű adatát rögzítjük a későbbi felhasználhatóság érdekében.

1. Az elfogadásra kerülő tervlapokat kérem kiegészíteni a tervező megnevezésével és jogosultsági számával, valamint jelmagyarázattal.

Az észrevételt az önkormányzat elfogadja, a tervlapok kiegészítésre kerülnek a tervező megnevezésével és jogosultsági számával, valamint a jelmagyarázattal.

A helyi építési szabályzatot módosító rendelet tervezetre és szabályozási tervekre vonatkozó észrevételek:

1. A módosító rendelettervezet 1. §-ában és 8. § (2) bekezdésében csak az 1. mellékletre történik utalás, pedig a rendelettervezetnek 3 melléklete van. Kérem kiegészíteni a 2. és 3. melléklettel.

Az észrevételt az önkormányzat elfogadja, a helyi építési szabályzat kiegészítésre kerül.

1. A HÉSZ 26. § előírásait kérem kiegészíteni a - Balaton-felvidéki Nemzeti Park Igazgatóság véleményében kért és a helyszíni bejáráson is megállapodott - védett növényeket védő szabályokkal.

Az észrevételt az önkormányzat elfogadja, a helyi építési szabályzat kiegészítésre kerül.

1. A HÉSZ hatályos szakaszainak számozása nem változtatható meg új rendelkezés beillesztésekor. Kérem a HÉSZ záró rendelkezéseit a hatályos számon megtartani.

Az észrevételt az önkormányzat nem fogadja el. A hatályos helyi építési szabályzat paragrafusainak számozása hibásan szerepel, a szabályzat végén a 43. § megismétlődik. A tervezett módosításban az átszámozást hibajavításként kell kezelni.

1. Az elfogadásra kerülő tervlapokat kérem kiegészíteni a tervező megnevezésével és jogosultsági számával, valamint jelmagyarázattal.

Az észrevételt az önkormányzat elfogadja, a tervlapok kiegészítésre kerülnek a tervező megnevezésével és jogosultsági számával, valamint a jelmagyarázattal.

1. Az egyes övezetek jelét minden egyes övezeten fel kell tüntetni. Kérem pótolni az Mk-3 övezeti jelet a 2. mellékleten.

Az észrevételt az önkormányzat elfogadja, a szabályozási terv kiegészítésre kerül az övezeti jellel.

Zala Megyei kormányhivatal Zalaegerszegi Járási Hivatala, Agrárügyi és Környezetvédelmi Főosztály, Környezetvédelmi és Természetvédelmi Osztály

A Környezetvédelmi és Természetvédelmi Osztály véleményében elfogadja a Felsőhegyi területen tervezett módosításokat.

A gyógyfürdő területén tervezett módosítással kapcsolatosan jelzi, hogy a 264/18 hrsz.-ú terület „b” alrészletén védett növények (fehér zászpa, tavaszi tőzike) találhatóak. A területen tervezett módosításokat elfogadja azzal a kikötéssel, hogy „a védett növényekkel borított területek beépítését lehetőség szerint el kell kerülni. Ha a védett növényekkel borított terület mégis beépítésre kerülne, akkor azt megelőzően a védett növények megőrzéséről, illetve áttelepítéséről a Balaton-felvidéki Nemzeti Park Igazgatóság bevonásával gondoskodni kell.”

A véleményt az önkormányzat elfogadja, a kért kikötés a helyi építési szabályzatba beemelésre kerül.

Balaton-felvidéki Nemzeti Park Igazgatóság

Az Igazgatóság véleményében a 264/18 hrsz.-ú területen javasolja a védett növények élőhelyének jelenlegi állapotban tartását, környezeti hatásvizsgálat elvégzését nem tartja szükségesnek. Kéri, hogy amennyiben a területen tervezett bármely beruházás, akkor keressék az Igazgatóság munkatársait.

A Nemzeti Park véleményét az önkormányzat elfogadja. A helyi építési szabályzat kiegészítésre kerül.

A Felsőhegyi szálláshely kialakításával kapcsolatosan jelzi, hogy a telkeket érinti az OTrT. tájképvédelmi szempontból kiemelten kezelendő terület országos övezete. Véleménye szerint a tervezett beruházás nem felel meg az országos övezet és a természet védelméről szóló törvény tájba illesztési előírásainak. Javasolja a tervek átgondolását.

A képviselő-testület a véleményt - miszerint Felsőhegyen a kertes mezőgazdasági övezetben és a különleges pincesor övezetének területén tervezett idegenforgalmi funkció a tájba illesztési előírásoknak nem felel meg– nem fogadja el. A véleményezésre megküldött dokumentum ismerteti a tervezett hasznosítás jellegét, mely a táj használatát nem változtatja meg, továbbá a javasolt övezeti szabályozás biztosítékot jelent arra vonatkozóan, hogy a terület túlzott, tájidegen beépítése ne történhessen meg. A képviselő-testület korábbi döntésében támogatta a tulajdonosi szándékot, melyre vonatkozó döntését továbbra is fenntartja.

III.

Zalakaros Város Önkormányzat Képviselőtestülete felkéri a Zalakarosi Közös Önkormányzati Hivatal Városfejlesztési Osztályát, hogy a településarculati kézikönyv készítése során a Zalakaros, Felsőhegy 2049 hrsz-ú és a 2074 hrsz-ú ingatlanok vonatkozásában a kérelmező eredeti idegenforgalmi koncepcióban kérelmezett tervet kell bevenni előírásként.

Határidő: 2017. november 25.

Felelős: Novák Ferenc polgármester

Operatív felelős: Tóthné Őri Ibolya városfejlesztési osztályvezető

Kmft.

 Novák Ferenc s.k. Szabóné dr. Csányi Marianna s.k.

 Polgármester Jegyző

A kivonat hiteles.

Zalakaros 2017. december 15.

 Szabóné dr. Csányi Marianna

 Jegyző

**Kivonat:** A Zalakaros Város Önkormányzata Képviselőtestülete 2017. október 24-én megtartott ülésének jegyzőkönyvéből.

**Képviselőtestület 215/2017. (X.24.) számú határozata:**

Zalakaros Város Önkormányzata Képviselőtestülete

1./ felkéri a polgármestert, az előterjesztésben szereplő, az önkormányzati hulladékgazdálkodási közfeladatról szóló rendelet tervezetét a szükséges felülvizsgálatok elvégzését követően ismételten terjessze a képviselőtestület elé.

2./ felkéri a polgármestert, a Karosi Krónikában, valamint az önkormányzat honlapján jelentessen meg tájékoztatót az ingatlanhasználók számára a hulladékgazdálkodási közszolgáltatás november 1-jétől hatályos szabályairól.

Határidő: 2017. november 10.

Felelős: Novák Ferenc polgármester

Operatív felelős: Torma László aljegyző – 1. pont

 Bognár Ottó Péter településüzemeltetési és katasztrófavédelmi referens – 2.

 pont

Kmft.

 Novák Ferenc s.k. Szabóné dr. Csányi Marianna s.k.

 Polgármester Jegyző

A kivonat hiteles.

Zalakaros 2017. december 15.

 Szabóné dr. Csányi Marianna

 Jegyző

**Kivonat:** A Zalakaros Város Önkormányzata Képviselőtestülete 2017. október 24-én megtartott ülésének jegyzőkönyvéből.

**Képviselőtestület 214/2017. (X.24.) számú határozata:**

Zalakaros Város Önkormányzata Képviselőtestülete

1./ jóváhagyja a Viridis-Pannonia Hulladékgazdálkodási Közszolgáltató Nonprofit Kft. és Zalakaros Város Önkormányzata között kötendő hulladékgazdálkodási közszolgáltatási szerződést, 2017. november 1-től 2027. október 31-ig, határozott időtartamra, az alábbi kiegészítésekkel:

1.1./ felkéri a Zalakarosi Közös Önkormányzati Hivatalt, két lista kerüljön átadásra a Viridis-Pannonia Hulladékgazdálkodási Közszolgáltató Nonprofit Kft. részére 2017. november 2-ig. Az egyik lista a 12 hónapos, folyamatos szolgáltatásba bevont ingatlanok listája, a másik az üdülőingatlanok listája- az önkormányzati rendeletben meghatározott feltételeknek megfelelő ingatlanok- ahol a szolgáltatás a használati szezon időtartamára- május 1 és október 31 között- terjed ki.

1.2./ felkéri a polgármestert, külön megrendelés alapján maximum 200 e Ft+Áfa összegért 2017.november 1. és november 30. közötti időszakban az üdülőingatlanok tekintetében rendelje meg a közszolgáltatást. A fedezetet a képviselőtestület a 2017. évi költségvetés önkormányzati dologi kiadások terhére biztosítja.

1.3./ a közszolgáltatási szerződéstervezet 3.1.17. pontjában a „szakmai szempontok alapján elkészített” és a „szakmai szempontokon alapuló” szóhasználat helyett „jogszabály szerinti gyakoriságnak megfelelő” szóhasználat szerepeljen.

1.4./ Zalaispa Zrt. által a lakosság rendelkezésére bocsátott zsákokban elhelyezett hulladékot az új közszolgáltató 2017. december 31-ig elszállítja.(a kék és sárga zsákok térítésmentesen a szürke zsákok díj ellenében kerülnek elszállításra)

1.5./ kerüljön rögzítésre a szerződésben, hogy a zöldhulladék átvétele- a karácsonyfa kivételével- a Zalakaros Város Önkormányzat által biztosított lerakóhelyen történik.

1.6./ a képviselőtestület a zalamerenyei hulladékudvarba történő zöldhulladék szállításhoz nem járul hozzá, egyben tudomásul veszi, hogy a multicar szállítójárművel összegyűjtött hulladék ürítése oda történik, a zalamerenyei hulladékudvar helyzetét 2018. március 31-ig rendezni szükséges.

1.7./ a képviselőtestület felkéri a Viridis-Pannonia Hulladékgazdálkodási Közszolgáltató Nonprofit Kft. közszolgáltatót, a zalakarosi hulladékudvar megépítésének lehetőségéről 2018. június 30-ig adjon tájékoztatást a képviselőtestület részére.

1.8./ a zártkerti utak, valamint a súlykorlátozással védett utak védelme érdekében felkéri a képviselőtestület a Zalakarosi Közös Önkormányzati Hivatalt, hogy adja át Viridis-Pannonia Hulladékgazdálkodási Közszolgáltató Nonprofit Kft. részére azon útvonalak jegyzékét, melyek védelme indokolt, a közszolgáltató pedig vállalja, ezen útszakaszokon, hogy a hulladék begyűjtését 5,5 tonna megengedett össztömeg alatti gépjárművel végzi, az ürítése pedig a zalamerenyei hulladékudvarban.

1.9./ a képviselőtestület elfogadja a közszolgáltatási szerződéstervezet 4.3. pontját a kéttényezős díj valamint az üdülőingatlanok után fizetendő 13 ürítés díj vonatkozásában – melynek költségét a mindenkori éves költségvetésben tervezni szükséges- azzal a kiegészítéssel, hogy a 4.3. pontban rögzíteni szükséges: „Ezen hozzájárulást az Önkormányzat a hulladékról szóló 2012. évi CLXXXV. törvény 91.§-ban foglaltak változásáig biztosítja, annak változása esetén szerződés jelen pontját a hatályos jogszabályokhoz igazítja.”

1.10./ az előterjesztéshez csatolt közszolgáltatási szerződéstervezet 2.10. pontja kikerül a szerződésből

1.11./ felhatalmazza a polgármestert, hogy a Zalaispa Zrt-vel fennálló szerződéses jogviszony lezárása érdekében folytassa le a szükséges tárgyalásokat és egyeztetéseket abból a célból, hogy az új közszolgáltatóval történt feltételek alapján kerüljön rendezésre a 2017. július 1. és október 31-e közötti időszak.

1.12./ a közszolgáltatási szerződés 3.1. pontjában kerüljön rögzítésre, ha a jogszabály lehetőséget biztosít, az önkormányzat kezdeményezi a közszolgáltatónál a szállítási gyakoriság felülvizsgálatát.

2./ felhatalmazza a polgármestert a hulladékgazdálkodási közszolgáltatási szerződés aláírására.

Határidő: 2017. október 31.

 2017. november 2. – 1.1. pont

 2018. március 31.- 1.6. pont

 2018. június 30.- 1.7. pont

Felelős: Novák Ferenc polgármester

Operatív felelős: Bognár Ottó Péter településüzemeltetési és katasztrófavédelmi referens

 Magyarné Kovács Judit pénzügyi osztályvezető - tájékoztatásul

Kmft.

 Novák Ferenc s.k. Szabóné dr. Csányi Marianna s.k.

 Polgármester Jegyző

A kivonat hiteles.

Zalakaros 2017. december 15.

 Szabóné dr. Csányi Marianna

 Jegyző